Prop. 60 L

(2016–2017)
Proposisjon til Stortinget (forslag til lovvedtak)

Endringer i anskaffelsesloven m.m. (retting av feil)

Tilråding fra Nærings- og fiskeridepartementet 17. februar 2017, godkjent i statsråd samme dag. (Regjeringen Solberg)

Dokumentet på regjeringen.no

1 Bakgrunn

Ny lov om offentlige anskaffelser ble vedtatt som lov 17. juni 2016 nr. 73. Loven regulerer den fremgangsmåten det offentlige skal følge når de foretar innkjøp av varer, tjenester og bygge- og anleggsarbeider. Loven avløste lov 16. juli 1999 nr. 69 om offentlige anskaffelser.

Nærings- og fiskeridepartementet er blitt oppmerksom på to feil som har oppstått i den nye loven. I tillegg foreslås det å oppdatere en henvisning til anskaffelsesloven i offentleglova. Departementet legger med dette frem forslag om å rette disse feilene. Forslaget har ikke vært på alminnelig høring, idet dette er åpenbart unødvendig.

2 Forskrift om lønns- og arbeidsvilkår i offentlige kontrakter

Det fremgår av anskaffelsesloven § 6 at departementet i forskrift kan pålegge statlige, fylkeskommunale og kommunale myndigheter og offentligrettslige organer å ta inn klausuler i tjeneste- og bygge- og anleggskontrakter som skal sikre lønns- og arbeidsvilkår som ikke er dårligere enn det som følger av gjeldende forskrifter om allmenngjorte tariffavtaler eller landsomfattende tariffavtaler for de aktuelle bransjene. Bestemmelsen viderefører hjemmelen i den tidligere anskaffelsesloven fra 1999.

Forskrift 8. februar 2008 nr. 112 om lønns- og arbeidsvilkår i offentlige kontrakter er vedtatt med hjemmel i denne bestemmelsen. Ansvaret for forskriften ligger til Arbeids- og sosialdepartementet.

Det fremgår klart av Prop. 51 L (2015–2016) punkt 7.6 at anskaffelsesloven § 6 er ment å videreføre gjeldende rett uten materielle endringer. Ved en inkurie er imidlertid de to siste leddene i den tidligere hjemmelsbestemmelsen ikke videreført i ny lov. Dette gjelder bestemmelser om offentlig tilsyn med overholdelsen av forskriften, se den nå opphevede anskaffelsesloven 16. juli 1999 nr. 69 § 7 tredje og fjerde ledd. Det er behov for å endre den nye anskaffelsesloven for å videreføre bestemmelsene om Arbeidstilsynets og Petroleumstilsynets tilsyn med overholdelse av forskrift om lønns- og arbeidsvilkår i offentlige kontrakter, se forslag til § 6 nytt tredje og fjerde ledd.

Når det gjelder den nærmere forståelse av bestemmelsen, vises det til omtalen i Prop. 5 L (2012–2013). Det foreslås ingen materielle endringer i bestemmelsen. En feilhenvisning i siste ledd er imidlertid rettet opp. Mens det fremgikk av tidligere lov at Petroleumstilsynet innenfor sitt område har tilsvarende tilsynsansvar og myndighet som nevnt i annet og tredje ledd, er henvisningen til annet ledd fjernet da den ikke gav mening.

3 Ny forskrift om energi- og miljøkrav ved kjøp av kjøretøy til veitransport

Samferdselsdepartementet fremmet 11. mai 2016 en proposisjon om endringer i yrkestransportloven og anskaffelsesloven, se Prop. 129 L (2015–2016). Formålet var å etablere hjemmel til å vedta en ny forskrift om energi- og miljøkrav ved kjøp av kjøretøy til veitransport. Forskriften skal gjennomføre direktiv 2009/33/EF om det samme.

Forslaget ble vedtatt ved lov 16. desember 2016 nr. 103 om endringer i yrkestransportloven og lov om offentlige anskaffelser (forskrift om miljøkrav). Ved en inkurie ble imidlertid den nye lovhjemmelen lagt inn i § 16 i anskaffelsesloven av 1999, som nå er opphevet, og ikke i den nye anskaffelsesloven. Det er behov for å videreføre hjemmelen under ny lov, se forslag til § 16 nytt fjerde ledd.

Når det gjelder den nærmere forståelsen av bestemmelsen, vises det til omtalen i Prop. 129 L (2015–2016). Det foreslår ingen materielle endringer i bestemmelsen.

4 Retting av henvisning i offentleglova

Offentleglova § 23 tredje ledd viser til anskaffelsesloven av 1999. Henvisningen må endres til den nye anskaffelsesloven.

5 Økonomiske og administrative konsekvenser

Formålet med lovforslaget er utelukkende å rette feil som har oppstått ved vedtakelsen av ny anskaffelseslov 17. juni 2016 nr. 73 og i endringslov til denne for å sikre at eksisterende bestemmelser videreføres i ny lov. Det foreslås ingen materielle endringer i bestemmelsene.

Tilråding

Nærings- og fiskeridepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i anskaffelsesloven m.m. (retting av feil).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i anskaffelsesloven m.m. (retting av feil) i samsvar med et vedlagt forslag.

Forslag
til lov om endringer i anskaffelsesloven m.m. (retting av feil)

I

I lov 19. mai 2006 nr. 16 om rett til innsyn i dokument i offentleg verksemd skal § 23 tredje ledd lyde:

Det kan gjerast unntak frå innsyn for tilbod og protokoll etter regelverk som er gitt i medhald av anskaffelsesloven, til valet av leverandør er gjort.

II

I lov 17. juni 2016 nr. 73 om offentlige anskaffelser gjøres følgende endringer:

§ 6 nytt tredje og fjerde ledd skal lyde:

Arbeidstilsynet fører tilsyn med at forskrift gitt med hjemmel i første og annet ledd blir overholdt. Tilsynet gir de pålegg og treffer de enkeltvedtak som er nødvendige for gjennomføring av forskriften. Arbeidsmiljøloven § 18-5, § 18-6 første, annet, sjette, sjuende og åttende ledd samt §§ 18-7, 18-8 og 18-10 får tilsvarende anvendelse.

Petroleumstilsynet har innenfor sitt myndighetsområde tilsvarende tilsynsansvar og myndighet som nevnt i tredje ledd.

§ 16 nytt fjerde ledd skal lyde:

Departementet kan gi forskrift om at oppdragsgiveren skal stille nærmere bestemte energi- og miljøkrav som har sitt utspring i EØS-avtalen, WTO-avtalen om offentlige innkjøp eller andre internasjonale avtaler som Norge er forpliktet av.

III

Loven trer i kraft straks.